রামুতে দুধ খাওয়ানো উৎসব

রামু প্রতিনিধি;

জাতীয় প্রাণীসম্পদ সপ্তাহ ২০২৫ উপলক্ষে রামুর মন্ডলপাড়া সরকারি প্রাথমিক বিদ্যালয়ে ছাত্রছাত্রীদের অংশগ্রহণে দুধ খাওয়ানো উৎসব অনুষ্ঠিত হয়েছে। রবিবার (৩০ নভেম্বর) সকালে বিদ্যালয়ের হলরুমে আয়োজিত অনুষ্ঠানে প্রধান অতিথি হিসেবে উপস্থিত ছিলেন রামু উপজেলা নির্বাহী কর্মকর্তা মো. এরফানুল হক চৌধুরী।

অনুষ্ঠানে রামু উপজেলা প্রাণীসম্পদ কর্মকর্তা ডাঃ অসীম বরণ সেনের সভাপতিত্বে প্রাণীসম্পদ বিভাগের বিভিন্ন কর্মকর্তাবৃন্দ অংশ নেন।

বক্তব্যে প্রধান অতিথি মো. এরফানুল হক চৌধুরী বলেন, “শিশুর সুস্থ শারীরিক বৃদ্ধি, মানসিক বিকাশ ও শিক্ষার অগ্রযাত্রায় দুধের ভূমিকা অত্যন্ত গুরুত্বপূর্ণ। প্রতিদিন দুধ পান করলে শিক্ষার্থীরা আরও মনোযোগী, সুস্থ ও কর্মক্ষম হয়ে ওঠবে।” তিনি শিশুদের পুষ্টি নিশ্চিত করতে অভিভাবকদের আরও সচেতন হওয়ার আহ্বান জানান।

সভাপতির বক্তব্যে ডাঃ অসীম বরণ সেন বলেন, “জাতীয় প্রাণীসম্পদ সপ্তাহের মূল উদ্দেশ্য হলো পুষ্টি, নিরাপদ খাদ্য ও প্রাণীসম্পদের গুরুত্ব সম্পর্কে জনগণকে সচেতন করা। দুধ মানবদেহের পরিপূর্ণ পুষ্টির অন্যতম উৎস। শিক্ষার্থীদের নিয়মিত দুধপানে উৎসাহিত করতে আমরা বিদ্যালয়ভিত্তিক এ ধরনের কার্যক্রম অব্যাহত রাখব।”

স্কুলের প্রধান শিক্ষক আ. ন. ম. আজগর হোছাইনের সঞ্চালনায় অনুষ্ঠানে বিদ্যালয়ের প্রধান শিক্ষক, সহকারী শিক্ষক ও শিক্ষার্থীরা উপস্থিত ছিলেন। শিক্ষার্থীদের দুধের পুষ্টিগুণ ও উপকারিতা সম্পর্কে সংক্ষিপ্ত ধারণা দেওয়া হলে অনুষ্ঠানটি আরও প্রাণবন্ত হয়ে ওঠে।

পরিশেষে বিদ্যালয়ের সব শিক্ষার্থীর মাঝে দুধ বিতরণ করা হয়। প্রাণীসম্পদ বিভাগ ও ভেটেরিনারি হাসপাতালের এমন উদ্যোগে শিক্ষক, শিক্ষার্থী ও স্থানীয় অভিভাবকরা সন্তোষ প্রকাশ করেন।