সিটি কলেজে শব্দায়ন আবৃত্তি একাডেমির প্রশিক্ষণ কর্মশালা ” শুদ্ধতায় বাংলা, মুগ্ধতায় বাংলা” সম্পন্ন

সিবিএন ডেস্ক

কক্সবাজারে শব্দায়ন আবৃত্তি একাডেমির উদ্যোগে দিনব্যাপী প্রশিক্ষণ কর্মশালা ‘শুদ্ধতায় বাংলা, মুগ্ধতায় বাংলা’ সফলভাবে সম্পন্ন হয়েছে। শনিবার (২৯ নভেম্বর) কক্সবাজার সিটি কলেজে অনুষ্ঠিত এ কর্মশালায় প্রমিত উচ্চারণ, বাচনিক উৎকর্ষ, আবৃত্তি নির্মাণ ও উপস্থাপনাসহ আবৃত্তিশিল্পের মৌলিক ও আধুনিক দিকগুলো নিয়ে বিস্তারিত প্রশিক্ষণ দেওয়া হয়।

কর্মশালার সঞ্চালনা করেন কর্মশালা বাস্তবায়ন পরিষদের আহ্বায়ক, সহকারী পরিচালক ও জ্যেষ্ঠ প্রশিক্ষক মিনহাজ চৌধুরী। প্রারম্ভিক বক্তব্য দেন শব্দায়ন আবৃত্তি একাডেমির প্রতিষ্ঠাতা পরিচালক ও প্রশিক্ষণ অধিকর্তা জসীম উদ্দিন বকুল।

উদ্বোধনী পর্বে যৌথভাবে বক্তব্য রাখেন কক্সবাজার সিটি কলেজের রাষ্ট্রবিজ্ঞান বিভাগের বিভাগীয় প্রধান অধ্যাপক শাহানুর আক্তার এবং পদার্থবিজ্ঞান বিভাগের বিভাগীয় প্রধান সহযোগী অধ্যাপক জেবুন্নেসা।

এছাড়া বক্তব্য দেন রাষ্ট্রবিজ্ঞান বিভাগের সহকারী অধ্যাপক ও শব্দায়নের সহকারী পরিচালক জ্যেষ্ঠ প্রশিক্ষক জ্যোৎস্না ইয়াসমিন এবং বাংলা বিভাগের সহকারী অধ্যাপক ও সহকারী পরিচালক জ্যেষ্ঠ প্রশিক্ষক রোমেনা আক্তার।

কর্মশালায় কক্সবাজার সিটি কলেজের রাষ্ট্রবিজ্ঞান ও পদার্থবিজ্ঞান বিভাগের মোট ২৫ শিক্ষার্থী অংশগ্রহণ করেন। পুরো দিনজুড়ে শিক্ষার্থীরা প্রমিত উচ্চারণ অনুশীলন, বাচনিক দক্ষতা বৃদ্ধি, আবৃত্তির কাঠামো নির্মাণ ও মঞ্চ উপস্থাপনার ওপর কার্যকর নির্দেশনা পান।

দিনব্যাপী কর্মসূচি শেষে সনদপত্র বিতরণ করেন কক্সবাজার সিটি কলেজের অধ্যক্ষ আকতার উদ্দিন চৌধুরী। এ সময় আরও উপস্থিত ছিলেন শব্দায়নের সহকারী পরিচালক ও কলেজের সহকারী অধ্যাপক তৌহিদুর রহমান, ভারপ্রাপ্ত প্রশিক্ষক চৈতি দাশ, অর্থ নির্বাহী ও প্রশিক্ষণ সহযোগী সাইনূর আক্তার সাবরিনা, প্রশিক্ষণ সহযোগী সানজিদুল ইসলাম মাহিন, নাদিয়া হুসাইন সৌরভী, সনজিদা সুলতানা রূপা, এবং জ্যেষ্ঠ শিক্ষার্থী আবিদ মোহাম্মদ মাহাদী ও রাহী।

কর্মশালাটি শিক্ষার্থীদের ভাষা-উচ্চারণ দক্ষতা ও আবৃত্তি চর্চা আরও সমৃদ্ধ করতে গুরুত্বপূর্ণ ভূমিকা রাখবে বলে আয়োজকেরা আশা প্রকাশ করেন।